Diari Oficial de la Generalitat Valenciana


Sumari del DOGV 4525, del 19-06-2003 (2003/6893)

RESOLUCIÓ de 6 de juny de 2003, de la Subsecretaria del Secretariat del Govern i Relacions amb les Corts de la Presidència de la Generalitat, per la qual es disposa la publicació del Conveni de col·laboració entre el Ministeri d'Agricultura, Pesca i Alimentació, a través de l'Entitat Estatal d'Assegurances Agràries, i la Conselleria d'Agricultura, Pesca i Alimentació de la Comunitat Valenciana, per al desplegament d'un estudi sobre mètodes de prevenció contra determinats riscs que afecten la producció citrícola.
-------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   4525

Data del DOGV
:   19-06-2003

Secció del DOGV
:   III. CONVENIS I ACTES - A) CONVENIS INTERADMINISTRATIUS

Número del document
:   2003/6893


Data del document
:   06-06-2003

Organisme emissor
:   Presidència de la Generalitat

Tipus de document
:   Resolució

Descriptors 

:   * Conselleria Agricultura, Pesca i Alimentació
    * cooperació administrativa
    * administració central
    * investigació agronòmica

RESOLUCIÓ de 6 de juny de 2003, de la Subsecretaria del Secretariat del Govern i Relacions amb les Corts de la Presidència de la Generalitat, per la qual es disposa la publicació del Conveni de col·laboració entre el Ministeri d'Agricultura, Pesca i Alimentació, a través de l'Entitat Estatal d'Assegurances Agràries, i la Conselleria d'Agricultura, Pesca i Alimentació de la Comunitat Valenciana, per al desplegament d'un estudi sobre mètodes de prevenció contra determinats riscs que afecten la producció citrícola. [2003/X6893]
  
Subscrit, després de la tramitació prèvia reglamentària, entre el Ministeri d'Agricultura, Pesca i Alimentació, a través de l'Entitat Estatal d'Assegurances Agràries, i la Conselleria d'Agricultura, Pesca i Alimentació de la Comunitat Valenciana, el 23 de maig de 2003, un Conveni de col·laboració per al desplegament d'un estudi sobre mètodes de prevenció contra determinats riscs que afecten la producció citrícola, i en compliment del que estableix l'article 8.2 de la Llei de Règim Jurídic de les Administracions Públiques i del Procediment Administratiu Comú, cal publicar en el Diari Oficial de la Generalitat Valenciana l'esmentat Conveni, que ha quedat inscrit al Registre de Convenis amb el número 0525/2003, i que figura com a annex d'aquesta resolució.
  
València, 6 de juny de 2003.- La subsecretària del Secretariat del Govern i Relacions amb les Corts: Amparo Koninckx Frasquet.
  
Conveni de col·laboració entre el Ministeri d'Agricultura, Pesca i Alimentació, a través de l'Entitat Estatal d'Assegurances Agràries, i la Conselleria d'Agricultura, Pesca i Alimentació de la Comunitat Valenciana, per al desplegament d'un estudi sobre mètodes de prevenció contra determinats riscs que afecten la producció citrícola.
  
Madrid, 23 de maig de 2003
  
Reunits
  
D'una part, l'Il·lm. senyor Manuel Esteban Pacheco Manchado, subsecretari del Ministeri d'Agricultura, Pesca i Alimentació (en avant, MAPA) i president de l'Entitat Estatal d'Assegurances Agràries (en avant, Enesa), en virtut del Reial Decret 47/2003, de 10 de gener, pel qual es disposa el seu nomenament, i actuant en representació de l'organisme esmentat, d'acord amb les atribucions que li conferix l'article 18 del Reial Decret 950/1997, de 20 de juny, pel qual s'establix l'estructura bàsica de diferents organismes autònoms del departament.
  
D'una altra part, l'Honorable senyora Maria Àngels Ramon-Llin i Martínez, en la seua qualitat de consellera d'Agricultura, Pesca i Alimentació, que actua en nom i representació de la Comunitat Valenciana, en virtut del Decret 11/1999, de 22 de juliol, pel qual es disposa el seu nomenament, d'acord amb les facultats que li conferix el Decret 6/2000, de 22 de maig, i fent ús de les atribucions que li han sigut conferides per mitjà de l'Acord del Consell del Govern Valencià amb data 15 d'abril de 2003.
  
Ambdues parts, en l'exercici de les competències que li estan legalment atribuïdes, es reconeixen capacitat per a convindre i obligar-se en els termes del present document, i
  
Exposen:
  
Primer. Que el sector productor de cítrics de la Comunitat Valenciana ha patit, durant la campanya passada, importants pèrdues com a conseqüència dels danys ocasionats sobre la producció que han incidit negativament sobre la renda dels productors. Estos danys van tindre lloc a conseqüència de la incidència de riscs fitopatològics sobre les produccions destinades a l'exportació, la qual cosa va donar lloc a la paralització de les exportacions als Estats Units.
  
Segon. Que la Llei 87/1978, de 28 de desembre, d'Assegurances Agràries Combinades, i el Reial Decret 2.329/1979, de 14 de setembre, pel qual s'aprova el reglament per a l'aplicació de la dita llei, atribuïxen a Enesa, la realització dels estudis sobre danys ocasionats en les produccions agràries, els mitjans de prevenció de riscs i els d'investigació necessaris per a la cobertura d'aquells.
  
Tercer. Que l'Entitat Estatal d'Assegurances Agràries i la Conselleria d'Agricultura, Pesca i Alimentació de la Comunitat Valenciana tenen especial interés a prendre mesures que reduïsquen la incidència dels riscs fitopatològics mencionats, de tal manera que, en l'actual campanya, es minoren les conseqüències desfavorables sobre la renda dels productors. Per a això, la realització de campanyes de prevenció de la ?mosca de la fruita- constituïx un instrument bàsic per a la reducció dels riscs assenyalats.
  
Igualment, hi ha un interés comú per analitzar les possibilitats que existixen d'incorporar, en el futur, la cobertura d'estos riscs al Sistema d'Assegurances Agràries Combinades.
  
Quart. Que, en l'àmbit de la Comunitat Valenciana està constituïda la Comissió Territorial d'Assegurances Agràries, presidida pel director general de Producció Agrària de la Conselleria, al si de la qual ja es desenrotllen anàlisis de les possibilitats que existixen per a la incorporació al Pla d'Assegurances Agràries de nous riscs i noves garanties per als diferents sectors.
  
D'acord amb tot això, les parts decidixen formalitzar el present conveni, el qual es regirà per les següents
  
Clàusules
  
Primera. Objecte del conveni
  
El present conveni té per objecte un estudi sobre mètodes de prevenció contra determinats riscs que afecten la producció citrícola, derivats de l'aparició de ?mosca de la fruita- en els cítrics i l'obtenció de tota la informació que puga ser utilitzable per a analitzar la possibilitat d'incorporar el dit risc en el Sistema d'Assegurances Agràries Combinades.
  
Segona. Actuacions de les parts
  
Per la subscripció del conveni, cada una de les parts assumix les obligacions següents:
  
A) Obligacions de la Conselleria d'Agricultura, Pesca i Alimentació de la Comunitat Valenciana
  
- Realitzar els estudis i les actuacions sobre els tractaments preventius que es consideren necessaris per al control dels danys que produïx la mosca de la fruita en les produccions citrícoles.
  
- Posar a disposició de l'Entitat Estatal d'Assegurances Agràries totes les dades que estiguen en el seu poder sobre mesures preventives aplicables per a eliminar els efectes de la mosca de la fruita en la producció citrícola.
  
B) Obligacions de l'Entitat Estatal d'Assegurances Agràries (ENESA)
  
- Col·laborar amb la Conselleria d'Agricultura, Pesca i Alimentació en la realització de les tasques que resulten necessàries per a la incorporació del dit risc en plans d'assegurances futurs i el seu finançament.
  
- Realitzar els pagaments a què es fa referència en la clàusula tercera.
  
Tercera. Finançament
  
Enesa abonarà a la Conselleria d'Agricultura, Pesca i Alimentació, a càrrec del programa 719A, Previsió de riscs en les produccions agràries i pesqueres?, aplicació pressupostària 57.014.261D.848, la quantitat de tres milions cinc mil seixanta amb cinquanta-dos euros (3.005.060,52 euros), la qual quedarà desglossada en dues anualitats, una per a l'any 2003 amb un import de 2.253.800 euros, i una altra amb un import de 751.260,52 euros corresponent a l'any 2004.
  
Enesa abonarà esta quantitat a la presentació de les factures corresponents per la seua realització, una vegada expressada la conformitat per part de l'Entitat.
  
Quarta. Utilització dels resultats del conveni
  
Els resultats obtinguts del present conveni de col·laboració tindran caràcter reservat i la seua utilització per una de les parts haurà de comptar amb el consentiment exprés previ, i per escrit, de l'altra part que hi intervé.
  
Cinquena. Duració
  
El present conveni començarà a produir els seus efectes el dia de la seua firma i finalitzarà el 31 de maig del 2004, i podrà ser prorrogat, mitjançant acord exprés i per escrit entre les parts, formalitzat amb anterioritat a la finalització del seu termini de duració.
  
El conveni s'extingirà, a més de per l'expiració del seu termini de vigència, per l'incompliment de les parts, causa suficient per a la seua denúncia i resolució.
  
Sisena. Jurisdicció
  
El present conveni té la naturalesa dels previnguts en l'article 3.1.c del text refós de la Llei de Contractes de les Administracions Públiques, aprovat per mitjà del Reial Decret Legislatiu 2/2000, de 16 de juny, i li seran d'aplicació, si no hi ha normes especials, els principis del dit text legal per a resoldre els dubtes i les llacunes que puguen presentar-se.
  
Les qüestions que susciten la interpretació, l'aplicació i els efectes d'este conveni que no hagen pogut ser resoltes per concòrdia o consens quedaran sotmeses al coneixement i resolució dels òrgans de la jurisdicció contenciosa administrativa, com resulta de l'article 8.3 de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú, en relació amb la Llei 29/1998, de 14 de juliol, reguladora de la dita jurisdicció.
  
I, en prova de conformitat, així com de la deguda constància de tot allò que s'ha convingut, l'una i l'altra part firmen el present conveni en triple versió, al lloc i en la data indicats al començament.
  
El subsecretari del Ministeri d'Agricultura, Pesca i Alimentació, i president d'Enesa,
  
MANUEL ESTEBAN PACHECO MANCHADO
  
La consellera d'Agricultura, Pesca i Alimentació,
  
MARIA ÀNGELS RAMON-LLIN I MARTÍNEZ